정조 19년
乙卯五月二十五日卯時上御熙政堂藥房入診大臣備局堂上引見入侍時行左承旨洪義榮假注書洪奭周趙台榮事變假注書柳聖儀記注官金錫泰金良倜左議政兪彦鎬藥房提調沈頤之副提調李祖源行司直徐有隣行禮曹判書閔鍾顯刑曹判書李得臣吏曹判書尹蓍東戶曹判書李時秀行副司直徐有大徐龍輔開城留守李冕膺副校理李遇濟內閣直閣李始源以次進伏訖彦鎬頤之等曰近日日氣頗熱聖體若何上曰一樣矣彦鎬曰寢睡水剌之節若何上曰一樣矣彦鎬曰王大妃殿氣候若何上曰一樣矣彦鎬曰惠慶宮氣候若何上曰一樣矣頤之曰近日茶屬連爲入之矣果皆進御耶上曰膈間熱菀之症近頗甚緊故連爲進御矣彦鎬曰伏聞頭部復發昨年餘症云伏未知果然否上曰雖不至昨年之甚苦而頭部之熱候近亦有難堪時矣彦鎬曰伏承下敎誠不勝切悶第涼劑之連進雖有一時之顯效亦不可不審愼矣上曰以其目前之效果爲連服入夜則熱候尤甚故就寢之際必也揮扇而引風開門而納涼矣彦鎬曰過度觸風亦恐有害此亦合愼處也頤之曰醫官今已待令使之診察宜矣上曰置之可也彦鎬曰聖候如是必爲診察然後脈候可審而湯劑易效矣上曰何必入診乎彦鎬曰臣自來空疎衰朽冒當重任而僚相近不造朝故每於些少之事間多不得已替行而事事顚錯處處僨誤瘡疣百出雖以短箚自引豈能自贖其萬一乎且尸素鼎席已過半歲而尙不得發一謨做一事强所不能伈伈泄泄非但國事之叢脞私心實切悶迫伏乞亟賜斥退焉上曰所辭過矣日前事不過隨事提飭何如是過引乎上敎頤之等曰卿等就坐頤之等以次就坐上曰次對爲之上敎彦鎬曰見金銑疏乎彦鎬曰得見矣上曰其疏極爲駭然矣權裕疏後世道俗習或望其一分有勝而伊來司直之地言事之章擧皆若此將何以服人心乎予於向來筵席已有矯俗之語凡於論列之際輒加人以一箇圈套者卽習俗之第一痼弊也鄭昌順事誠如金銑疏語則豈但一時疏劾而已之事乎今其所言全未稱停其曰附麗厚謙偉簡者尤不近似謂重臣爲攻偉簡之人則可謂重臣爲附麗偉簡之人則雖問於與重臣相惡者亦必不以爲然矣況其承旨之特拜在於謙黨屛黜之時則尤豈可以此執罪乎大抵此重臣本有口業惡之者多苟欲論之何患無辭而乃爲此等無倫無脊之言乎且其以國邊一言執爲罪案者亦不成說向來國榮敗露之後一隊名流亦孰不曰初則認以國邊云云乎其言則一也而在其時則不害爲改過在今日則反指爲黨逆者其故何也夫擧措得宜朝廷和協然後方有可爲而今則一切反是矣今日張錫胤疏又營救金銑請還收罷職之命予於金銑豈不知用加於此之律而以一重臣之故不必重罪言官故止於罷職耳錫胤疏語亦甚無倫序矣又有一可悶者鄭景淳事是也死後追奪卽生前一律豈可以難明之事勒加於人乎予於其人雖不頻見亦嘗認以自中之翹楚忽地目爲窩窟䵝昧之事莫過于此矣大抵權裕疏以前俗習之詿誤皆是若此今復與前一般豈不爲人所笑乎彦鎬曰臣於向日齋殿伏承縷縷下敎實欲一心奉行若遇可與語者則輒以此曉諭矣然人君深居九重非有耳目之官則必不能遍知天下事所以許臺諫風聞言事也豈可以一字一句之失過加摧折乎金銑之疏亦出於懲討之大義則設或有不能稱停處亦不宜以小害大矣張錫胤疏臣姑未見之而古人於君上過擧雖如推考之微事亦必覆逆非以推考爲重罪而然也誠欲朝家擧措之無過當也鄭景淳事臣亦未知其詳而亦是近來公議所在云矣上曰此豈如是置之之事乎必也究覈事狀若果有之則追奪雖重不可不爲若是以訛傳訛事屬曖昧則不可不爲辨析且有罪無罪間明指事件然後亦有究覈之地矣彦鎬曰金銑初疏中阻搪輦路一語似是所指之事件矣上曰此語曾未見也有隣曰此似是未徹疏矣上曰然則必宋文述未徹之疏也此疏呈於殿座之日故疏雖未徹而無人不知矣彦鎬曰臣神識荒迷奏語錯謬不勝惶恐矣上曰文述此語則必指果川輦路事也若以此爲罪則尤不近似矣當初作路出於鄭山來龍鄭氏不但奕世公卿而其家先祖多是列聖朝所禮遇之大臣故予心亦以爲如何矣其後問於本家中年高行尊者則景淳亦在其中而以爲中間大路便於幸行云遂以此路爲定此卽年前輦路也當初之由此路出於景淳之論則豈有後反阻搪之理也其外又有雜言云而殆同戲劇尤不足道近來此論牢不可破云事實全然相反矣予非惜一景淳而然也所惜者朝廷擧措也辨明而後可罪則罪之可已則已之辨明之方卿宜講究彦鎬曰權裕疏後有若干疏啓而皆被嚴譴公議未免抑鬱矣上曰事之是者加之以罪則抑鬱可也今之被譴則可謂失之太寬豈可曰抑鬱乎權裕疏後朝廷想望治化而伊後疏啓之出者皆不稱當苟能以其罪罪之則豈不卽從乎方今涇渭混淆若能明白區別則朝廷其庶幾矣彦鎬曰言官之疏雖在古時豈皆十分稱當乎上曰言官之論雖曰寧激無渝而在古則豈有全然顚倒將至於反坐之境者乎言路之塞又豈有如今日者所謂指論衮闕者其言奇奇怪怪必陷於大罪而後已所謂官邪者亦必驅人於罔測之科而後已其他君德時政及尋常糾警絶不可得而聞矣若有敢言衮闕平論官邪者則雖日積公車豈或厭聞乎當今先務一言以蔽之曰擧措得宜裵度所謂韓弘輿疾討賊承宗斂手削地亦由朝廷之處置得宜者是也彦鎬曰此如人身之補養元氣其治之之術亦必有條理次序而後可矣上曰當初旣發明諭之說而今不欲遽爲必有丕變之機然後明諭亦有所施矣彦鎬曰若速降明諭安知不有益於世道也上曰予則恐其愈無益也彦鎬曰頃因京畿御史洪樂游書啓豐德府禁御軍所受江都留餉之弊令道臣往復守令爛商處置後狀聞之意覆啓行會矣卽見京畿監司徐有防狀啓則枚擧江華留守權回移以爲今此江都所在禁御兩營留餉米之春受秋納當初設置旣係平均之政今因越津往來謂以難支則此非特豐德一邑其他五邑亦在隔海之地其所爲弊實無異同不可爲一邑之法害更令加分於五邑至於江都則本土元還穀多民少生弊旣久今不可一包添排依前俵給之外姑無他道請令廟堂稟旨分付矣江都禁御餉穀之分置各邑其來已久法意有在不可以一邑民情之稱弊遽爾變改也明矣旣許豐德則餉穀所在五邑民人之竝起請罷又何以防塞而江都民受還最多自古稱弊而今又益之以他穀亦是行不得之事該道臣往復沁府而論列狀聞者利害果較然豐德府禁御軍江都米受食事依前擧行之意分付何如上曰依爲之出擧條彦鎬曰頃以井邑田稅之法聖鎭所納者依長城高敞例移捧於興德沙浦便否狀聞之意筵稟行會矣卽見全羅前監司李書九狀啓則以爲法聖船路則自其港口直出大洋徑抵古群山則七山在其下流初無涉險履危之事沙浦則浦口淺窄大船難容遮嶂不高船泊未穩裝載之遲延作綜之稽滯大關漕弊且其捧稅之所旣無倉厫所捧之穀輒皆露置目下弊端已自不少藉使沙浦設倉典守凡百冗費必不下於法聖前頭稅民之稱冤又安知不如今日乎因此井邑之發論沙浦民人之倖冀聊賴者奔走諸邑諉嗾愚民各相呼訴致有列邑聯報之擧而程道之此近彼遠無邑不然井邑之稅若許移捧則列邑紛起漕倉受害有不敢輕議矯革請令廟堂稟處矣有國所恃漕運爲重當初法聖所納三邑大同之移捧沙浦雖出於曲循民情而法聖鎭以漕船作綜之稽滯大以爲弊者久矣今又添之以井邑田稅則他各邑之紛然竝起果是必至之勢而其爲漕弊將不知至於何境道臣所論列誠爲得宜井邑縣田稅移捧一款依狀請今姑置之何如上曰依爲之出擧條彦鎬曰黃海兵使徐有秉疾病沈痼公務曠廢且以同宗之竝據於道帥臣爲引義之端屢呈辭狀矣目下身病旣如是曠務私義難安亦不是異事黃海兵使徐有秉許遞何如上曰私義雖似如此近來公格外引嫌終涉屑越古人兄弟亦有一時竝按之例則以此語辭狀有關事面罷職可也出擧條彦鎬曰同春秋權裕前後除命一不承膺未知事故之如何而分義事體極涉未安爲先推考申飭行公何如上曰依爲之出擧條上曰此事亦有可怪矣使其言非耶則不可用也其言是耶則宜有格外奬勸之道今也則彰善癉惡全乖其方自家則辦死生爲此一擧而只使爲一兵參而止可乎彦鎬曰前程尙遠矣上曰亞卿陞擢出於卿之所奏乎彦鎬曰然矣彦鎬曰故忠愍公金弘翼以丙子殉節之人自先朝贈官旌閭又於年前加贈正卿仍命賜諡其後望拜禮時後孫民柱之入侍也別降絲綸仍有初仕調用之命同時忠賢三家子孫亦以承傳幾皆除職而獨民柱尙未蒙恩矣聞其延諡定期云申飭銓曹趁卽奉行成命俾以官服迎恩則實合於朝家褒忠錄後之政敢此仰達矣上曰依爲之出擧條彦鎬曰前備郞尹益儉十五朔勤仕仕滿狀呈院之際因事拿處竟歸勿施矣揆以公格勘罪前已準之朔數則似當許其計仕故敢達矣上曰依爲之出擧條彦鎬曰慶尙右兵使李鴻運除拜已久而以濬川郞廳待畢役辭朝事曾有下敎矣濬役聞已告竣則夫馬留滯之弊不可不念李鴻運使之趁卽辭朝新除三道道臣亦不可一任其稽滯竝令從速辭朝何如上曰依爲之出擧條彦鎬曰西銓雖與東銓有異政月不遠而兵曹判書沈煥之近又蒙恩暇矣本兵重任決不可曲循其情私而曹務濡滯亦爲可悶適因言端敢此仰達矣上曰前者給由曲諒至矣豈可輕遞重任乎各別申飭行公可也出擧條彦鎬曰經費所需莫緊於米條而戶惠廳同是經費衙門戶曹不足則自可推移於惠廳而目今惠廳米條以策應於均廳未免大縮此不獨專由於稅入之因歉減數也均廳米條專靠於移納一路而移納幾乎阻絶者此皆各軍門不有法意恣意貿米之致各軍門貿米若不以法禁斷則爲貢人者孰肯不賣於差厚價本之軍門而願賣於稍低價本之均廳乎本無禁令猶且禁之況自來至嚴法意有在者乎旣往雖不必追理從今以後各軍門預買貢米一款另加禁斷如有犯者該營大將申明舊典施以制書有違之律該貢人移法司從重科罪事出擧條嚴飭何如上曰依爲之年前飭禁何如則豈敢蕩然乎此非屬之旣往之事矣年前處分以後更犯者自廟堂査出捧現告於各軍門及各司堂上一一區別石數年條草記論勘可也出擧條彦鎬曰各軍門出六之人許以訓主一窠每都政遷轉次次塡差者實出於朝家振滯之德意而近來銓官諉以窠窄而不許遷轉見今主簿之淹滯者已爲五六年之久如是而何能爲疎鬱之政乎此後則申飭銓曹主簿一窠依定式每都目遷轉俾爲各軍門出六者以次區別之階何如上曰依爲之出擧條彦鎬曰諸道狀啓啓下判付務從大書新有定式而卽見京畿監司徐有防本月十二日兩度啓本之下本司者則字劃不大有違定式當該承旨推考何如上曰依爲之出擧條上敎時秀曰昨欲見昨年還餉條使之取入則嶺南成冊尙未來到云自昨搜尋至今不入備局事誠可悶矣有司下位當專檢飭卿其持入也時秀承命出回奏曰果未上來云矣上曰豈有如許之理乎卿其申飭備局也上曰各邑雨澤今果何如二十日之雨初則以爲周洽今聞尙多未足之處云矣彦鎬曰日氣蒸熱如此一霈可望矣鍾顯曰臣以本宮祭品事與奉命大臣商議有可稟定者矣上曰從當別爲召見卿其姑退也得臣曰月前動駕時本曹殺獄干連罪人李召史子趙榮甲爲其母擊錚鳴冤而前判堂臣李敬懋以完決前號籲事涉猥越不爲捧供入啓矣今則原獄旣已完決置之何如上曰依爲之今則已定式雖無可論而無端不爲捧供事未前聞不可以事在定式前置而勿論當該判堂從重推考可也出擧條蓍東曰吏讀文字自臣曹印頒各司事有命矣別無可考之書而重臣具允明所輯典律通補中所載錄者頗有可觀云矣上曰事大文字則有可考者乎蓍東曰吏文輯覽一書頗爲該備云矣上曰各道守令中數遞邑成冊今已爲之而數遞爲弊者凡有幾處乎蓍東曰今方抄出矣上曰穀價今則若何蓍東曰一向無減矣時秀曰昨冬忠淸前監司李享元以永春縣陳田一百三十七結七十七負一束降續事狀請蒙允而當年稅額則係是已磨勘之後故不得許頉矣今又因繡衣之啓以該道該廳詳査往復善處事自廟堂覆啓蒙允事屬田結乃是臣曹所管旣關民隱且經覆奏自甲寅條竝許降續頉稅而一番降續永不還起以致帳付結總之年年減縮事之寒心莫甚於此今此永春縣一百三十七結零降續田自今年勸民耕墾隨起還實雖於此外無論本邑與他邑就道內田摠中誠心査括今秋田案磨勘時期於準此數充補或有一結減縮則當該道臣自臣曹請勘之意預爲嚴飭於該道道臣實合事宜故敢此仰達矣上曰依爲之出擧條龍輔曰漢北門城堞及水門有頉處修改今方始役而自前城役之時匠募雇料以本廳留庫餉米筵稟貸用矣今亦依此例就留庫中量宜取用後待秋成留米充報甚合便宜故敢此仰達矣上曰依爲之出擧條遇濟曰賊浚構誣聖躬之逆節實是古今所無之劇賊也當初追律之請拘於禁令未得見施只命收燒告身王章尙屈輿憤益激追後諸臺更爲發啓而又以違例尙棄臺廳臣非其時三司違例委折雖未詳知莫重莫嚴之懲討啓本棄置臺廳作爲休紙前古未有之事亟令捧入仍賜兪音是臣區區之望也上曰旣已違例則豈可捧入乎上曰兩司有入來者乎義榮曰皆違牌矣上曰傳旨捧入乎義榮曰未知矣上曰注書出去問其捧入與否可也聖儀承命出回奏曰注書皆入侍故未及書入云矣上曰注書皆入則承旨例當書入而書入然後可以更爲牌招以爲進參次對之地矣近來承旨之擧行每每如此豈可成說乎仍命書榻敎曰在院下位承旨罷職其餘承旨竝遞差又命書傳敎曰政官牌招開政錦伯兼帶節度使下批仍令不多日內辭朝上曰他承旨與閫帥下直人入侍可也聖儀承命出傳右副承旨朴宗來全羅左水使李運昌右水使李栢然偕入進伏訖上曰閫帥進前奏職姓名可也運昌等以次進奏上曰下去善爲之可也仍命宗來宣諭訖仍命退諸臣以次退出